Doris

Ο Doris, του οποίου το πραγματικό όνομα ήταν Μιχαήλ Παπαγεωργίου, ήταν Έλληνας ζωγράφος, ο οποίος γεννήθηκε στην Αθήνα το 1896 και πέθανε στην Αθήνα το 1987. Η καταγωγή του ήταν από τη Δωρίδα της Φωκίδας, από όπου πήρε το ψευδώνυμο Δωρίς – Doris και με το οποίο υπέγραφε τα έργα του.
Βιογραφία
Από το 1913 ως το 1916, ο Doris εργάστηκε ως σχεδιαστής και γελοιογράφος σε εφημερίδες και διάφορα περιοδικά της εποχής, ενώ μετά το 1916 έφυγε για το Παρίσι, όπου σπούδασε σε διάφορα εργαστήρια καλλιτεχνών του Παρισιού. Έμεινε για 15 περίπου χρόνια στο Παρίσι, όπου συνδέθηκε στενά με το Γιώργο Γουναρόπουλο (Γουναρό, 1890 - 1977) και τον Αμεντέο Μοντιλιάνι (Amedeo Modigliani, 1884 – 1920).
Το 1930 επιστρέφει στην Αθήνα, όπου οργάνωσε την πρώτη ατομική του έκθεση στον «Παρνασσό». Αμέσως αναγνωρίστηκε ως σημαντικός νεωτεριστής ζωγράφος. Στα έργα της μεσοπολεμικής περιόδου, υπό την επίδραση των Γάλλων ζωγράφων Μωρίς ντε Βλαμένκ (Maurice de Vlaminck, 1876 – 1958) και Ραούλ Ντυφύ (Raoul Dufy, 1877 – 1953), παρουσιάζει ένα νεωτεριστικό ύφος, όπου συνδυάζονται εξπρεσιονιστικά και διακοσμητικά στοιχεία. Η ζωγραφική του περιστρέφεται γύρω από χρωματικές διαβαθμίσεις ιμπρεσιονιστικού τύπου και πλούσια λυρική διάθεση.

Ο Doris έλαβε μέρος σε πολλές ομαδικές εκθέσεις  σ’ όλη την Ευρώπη και ειδικά στη Γαλλία, όπως Exposition d’ un Groupe d’ Artistes Hellenes de Paris (Παρίσι 1926), Μπιενάλε Βενετίας (1936), «Πανελλήνια» (1948) κ. ά.
Τα έργα του
Έργα του βρίσκονται σε μουσεία (Εθνική Πινακοθήκη - Μουσείο Αλεξάνδρου Σούτσου,  Δημοτική Πινακοθήκη Λάρισας - Μουσείο Γ. Ι. Κατσίγρα, κ.α.) και ιδιωτικές συλλογές σε όλο τον κόσμο.

Ο Doris δημοσίευσε και την ποιητική συλλογή «Ελιγμοί» (Αθήνα, 1936), ενώ  φιλοτέχνησε αφίσες και εικονογράφησε βιβλία και περιοδικά.

Παραπομπές

Πηγές
 Φ. Γιοφύλλης, Ιστορία της Νεοελληνικής Τέχνης, τόμος Β΄, Αθήνα 1963, σ. 419.
 Έλληνες ζωγράφοι και γλύπται του εικοστού αιώνος, έκδ. Πνευματικού Κέντρου Δήμου Αθηναίων, Αθήνα 1974 σ. 64 (κατάλογος)
 Λεξικό Ελλήνων Καλλιτεχνών, Εκδόσεις Μέλισσα, Τόμος 3, Αθήνα 1999, σελ. 400
 Στέλιος Λυδάκης, Οι Έλληνες Ζωγράφοι: Λεξικό των Ελλήνων Ζωγράφων και Χαρακτών, Εκδοτικός οίκος «ΜΕΛΙΣΣΑ», τόμος 4ος, Αθήνα 1976, σ. 320.
 Εγκυκλοπαίδεια Πάπυρος-Λαρούς-Μπριτάνικα, λήμμα «Παπαγεωργίου, Μιχαήλ (Δορίς)», τόμος 48ος, Εκδόσεις Πάπυρος, Αθήνα 1996.

Κριτικές Δημοσιεύσεις
 εφημερίδα "Ηχώ της Ελλάδος", 1 Μαρτίου 1935
 εφημερίδα "Ελεύθερον Βήμα", 22 Φεβρουαρίου 1935
 εφημερίδα "Εστία", 23 Ιουνίου 1955
 εφημερίδα "Το Βήμα", 8 Δεκεμβρίου 1956

Δημοπρασίες
 ΑΕΝΑΟΝ Διεθνές Κέντρο Εικαστικών Τεχνών, 21 Δεκεμβρίου 1992 
 Christie’s, The Greek Sale, Αθήνα, 13 Δεκεμβρίου 1993 
 Christie’s, The Greek Sale II, Αθήνα, 14 Δεκεμβρίου 1994 
 Christie’s, The Greek Sale III, Αθήνα, 4 Δεκεμβρίου 1995 
 Christie’s, The Greek Sale IV, Θεσσαλονίκη, 29 Απριλίου 1996 
 Πέτρος Βέργος, Αθήνα, 19 Μαρτίου 2001 
 Bonham’s London, The Greek Sale, 1 Απριλίου 2003 
 Sotheby's London, The Greek Sale, 16 Νοεμβρίου 2004 
 Bonham’s London, The Greek Sale, 24 Μαΐου 2005 

Εξωτερικοί σύνδεσμοι 
- «ΠΟΛΙΤΙΣΜΟΣ ΚΑΙ ΣΚΕΨΕΙΣ : Doris Μιχαήλ Παπαγεωργίου (Doris Michael Papageorgiou)
- Μιχαήλ Παπαγεωργίου Doris

Κατηγορία:Έλληνες ζωγράφοι